Il-Kunsilliera tal-Partit Laburista fis-Siġġiewi huma ddispjaċuti bl-għaġir tal-Kunsill Lokali tagħhom fir-rigward ta' dewmien essaġerat biex tintbagħat korrispondenza lill-Awtorità Maltija tat-Trasport dwar inizjattiva biex tiżdied is-sigurtà fi Triq Mons. Mikiel Azzopardi fis-Siġġiewi. Din mhix l-ewwel darba li l-Kunsilliera Laburusti ressqu proposta u, għas-sempliċi raġuni li tkun ġejja minnhom, din jew tiġi injorata mill-Kunsill jew inkella taparsi ssir emenda żgħira fil-proposta tagħhom biex l-istess proposta tiġi tidher li saret minn kunsill Nazzjonalista. Dan meta l-kunsilliera Laburisti dejjem qagħdu attenti li jżommu xogħol il-Kunsill 'il fuq minn kull politika partiġġjana, u dan b'rispett kemm lejn ir-residenti kif ukoll lejn il-lokal u d-demokrazija nnifisha. Fit-12 ta' Ottubru 2015 l-Awtorità tat-Trasport irċeviet numru ta' proposti li dwarhom il-Kunsill Lokali kellu jagħmel laqgħa ta' konsultazzjoni mar-residenti. Fid-19 ta' Ottubru 2015 saret din il-laqgħa ta' konsultazzjoni mar-residenti u l-Awtorità tat-Trasport talbet lill-Kunsill Lokali biex jgħaddilha l-minuti ta' din il-laqgħa u l-fehmiet tar-residenti dwar dawn il-proposti biex ikunu jistgħu jgħinu lill-Kunsill Lokali b'mod aħjar. Fis-6 ta' Jannar 2016 l-Awtorità reġgħet fakkret lill-Kunsill Lokali biex jibgħat l-informazzjoni li kienet intalbet f'Ottubru 2015. Din l-informazzjoni waslet għand l-Awtorità fl-4 ta' April 2016 (l-istess data fejn saret mistoqsija parlamentari) fejn din se tiġi evalwata u l-Kunsill Lokali jiġi infurmat bid-deċiżjonijiet meħuda Mhux ġustifikabbli, la għall-kunsilliera Laburisti u lanqas għar-residenti, li korrispondenza ddum ma tintbagħat kważi sitt xhur, u dan mhux aċċettabbli. Aġir irresponsabbli għall-aħħar minn min imexxi dan il-Kunsill. Is-sigurtà tar-residenti Siġġiwin u kull min jgħaddi minn Triq Mons. Mikiel Azzopardi, inklużi tfal li jkunu qed jistennew it-trasport għall-iskejjel, għandha tingħata prijorità. Mhux aċċettabbli lanqas li l-Kunsill ma jibgħatx il-minuti ta' laqgħa ta' konsultazzjoni mar-residenti li saret apposta għalhekk, jew jintbagħtu wara kważi sitt xhur. L-opinjonijiet tar-residenti għandhom jingħataw importanza. L-attitudni mar-residenti Għalhekk, meta wieħed jara din l-attitudni mar-residenti stess, ma joħodhiex bi kbira li kull proposta li jagħmlu l-kunsilliera Laburisti qatt ma ssib appoġġ mill-kunsilliera Nazzjonalisti u s-Sindku nnifsu. Fost dawn, riċentament rajna isem il-bandli fejn, filwaqt li l-kunsilliera Laburisti riedu jinvolvu liċ-ċittadini u lit-tfal infushom, is-Sindku ħa d-deċiżjoni waħdu u bla ebda konsultazzjoni u, anke f'xi ħaġa li tikkonċerna lit-tfal, għażel li jdaħħal politika partiġġjana. Jidher ċar li x-xogħol ferm tajjeb li qed jagħmlu l-kunsilliera Laburisti f'dan il-lokal qed iħalli l-frott u qed ikollu apprezzament mir-residenti Siġġiwin. Dan jinħass anke mis-sentiment ta' wħud minnhom li tkellmu miegħi, fejn urew ir-rabja tagħhom għall-mod li bih qed jitmexxa dan il-Kunsill. Tmexxija dilettanteska fil-Kunsill Lokali ta' San Pawl il-Baħar Il-kunsilliera tal-Partit Laburista f'San Pawl il-Baħar jinnutaw li l-istqarrija li ħarġet ġimgħa ilu Graziella Galea, is-Sindku Nazzjonalista, tikxef kompletament il-faqar u d-dilettantiżmu li miexi bih il-Kunsill Lokali taħt it-tmexxija tagħha. Dilettantizmu li qiegħed jikkawża danni irreparabbli għan-negozji kif ukoll għall-lokalità ta' San Pawl il-Baħar inġenerali. Għall-benefiċċju tad-dubju, il-kunsilliera tal-PL jixtiequ jemmnu li s-Sindku hija daqstant naïve li lanqas qiegħda tinduna li l-problema kardinali ta' dan il-Kunsill mhumiex il-kunsilliera tal-PL li ħarġet pubblikament tattakka, imma dawk is-suppost sħabha ta' madwarha. Ipprotestaw Il-kunsilliera tal-PL telqu 'l barra b'responsabbiltà, fejn l-azzjoni meħuda ttieħdet proprju f'laqgħa fejn fuq l-aġenda kien hemm biss il-pagamenti. Ipprotestaw mhux b'disrispett lejn ir-resident imma bil-kontra: b'rispett! Rispett lejn dritt sagrosant ta' kull resident li jifli fil-kwiet ta' daru ħidmet il-Kunsill. Dritt li qiegħed kompletament jiġi mċaħħad mit-tmexxija tal-Kunsill. Dan bil-kontra ta' dak li jidher li qiegħed isir minn sħaba l-kunsilliera tal-PN. Jidher ukoll li l-pika li kienet teżisti bejn is-Sindku u l-Viċi tagħha għadha persistenti u dan mhu jgħin xejn fit-tmexxija tal-Kunsill. Is-Sindku taf li, bħala l-partit li għandu maġġoranza, hija ir-responsabbiltà tagħha li tara li jkollha kworum għal kull seduta tal-Kunsill. Dan mhux iseħħ minkejja li s-seduti tal-Kunsill qed jibdew f'ħin tard ħafna biex ikun akkomodat il-Viċi Sindku, li jkun għadu ġejn minn programm fuq Radio 101. Minkejja dan, kif għedt, xorta qed ikollha diffikultà biex tagħmel dan. Mhux biss, imma l-istess Kunsill u l-amministrazzjoni tiegħu lanqas biss jafu jinterpretaw il-liġi fejn jidħol nuqqas ta' kworum. F'seduta riċenti, il-kunsilliera bdew jitilqu 'l barra mil-laqgħa u, f'ħin minnhom, ma kienx hemm imqar seba' kunsilliera biex jinżamm il-kworum u l-laqgħa tkun tista' titkompla. L-Aġent Segretarju Eżekuttiv, flok waqqaf il-laqgħa kif kien obbligat jagħmel u kif tgħidlu il-liġi, qagħad jistenna biex forsi jitfaċċa xi ħadd u jkun jista' jkompli l-laqgħa. Dan huwa żball u, skont il-liġi, kull deċiżjoni li ttieħdet wara dan il-ħin kellha tiġi dikjarata nulla u bla effett għax il-laqgħa suppost li twaqqfet hemm. Dan hu xogħol is-Segretarju Eżekuttiv imma l-amministrazzjoni tal-Kunsill dehrilha li kellha tagħti interpretazzjoni differenti lill-istess liġi. Nuqqas ieħor hu kif imbagħad saret laqgħa b'urġenza li fuqha kien hemm iktar minn item wieħed; ħlas ta' pagamenti u xiri ta' servizzi. Biex mingħalihom jgħaddu ż-żmien bin-nies għamlu item wieħed imma b'żewġ affarijiet differenti minn xulxin. Wieħed ma jistax jifhem kif il-Kunsill, jew aħjar is-Sindku jew l-Aġent Segretarju Eżekuttiv, 'insew' japprovaw l-iskeda tal-pagamenti meta l-prassi hi li wara l-approvazzjoni tal-minuti ssir l-approvazzjoni tal-pagamenti u dan proprju biex il-Kunsill ma jintilifx jitkellem fuq affarijiet oħra u jinsa japprova l-iskeda tal-pagamenti. Fl-istess laqgħa saret l-approvazzjoni tal-minuti li fiha mhux suppost kien hemm kworum biex b'hekk, ladarba l-minuti ġew approvati, il-laqgħa ma setgħetx titħassar. Nuqqas ieħor f'dan il-Kunsill huwa l-fatt li l-laqgħat mhux qed jiġu mxandrin dirett u dan meta issa, mill-15 ta' April, din saret xi ħaġa obbligatorja. Għal raġunijiet li jafu huma biss, l-amministrazzjoni tal-Kunsill u l-kunsilliera Nazzjonalisti, iħossuhom komdi li ma jagħtux l-opportunità lir-residenti tagħhom isegwu id-deċiżjonijiet li jkun qed jieħu l-Kunsill. Mhux ta' b'xejn li anke l-ħaddiema li kienu ilhom jaħdmu f'dan il-Kunsill għal diversi snin ħassewhom skomdi jaħdmu f'ambjent bħal dan u ftit ftit kollha qed isibu post alternattiv min fejn jaqilgħu il-ħobża għall-għajxien tagħhom!